Laat sy Liefde jou Lei: Leef as Gees-bestuurde mens! - www.bybelkennis.co.za
by Mitch Kalp · Published 11/01/2012 · Updated 28/09/2014
Laat sy Liefde jou Lei: Leef as Gees-bestuurde mens! – Milanie Vosloo
Maar as die Gees ons lewe beheer, is die gevolg: …selfbeheersing … Galasiёrs 5:22
Paulus was ‘n man met ‘n sterk persoonlikheid wat kragtig kon reageer, vurig kon praat en met passie kon werk en leef. Daarom was hy heelwaarskynlik baie bewus van die krag van selfbeheersing. Hy lys dan hierdie vrug van die Gees heel laaste. So asof hy al die ander Gees-vrugte daarmee wil onderstreep.
Daar is maar een manier hoe ek en jy hierdie en al die ander vrugte van die Gees kan leef, en dit is deur elke dag ons harte, gedagtes, emosies en ons lewenswandel deur die Trooster te laat beheer. In Gal 5:24 – 25 skryf Paulus dat Christene mense is wat die hartstogte en begeertes van hulle sondige wêreld gekruisig het en toelaat dat die Heilige Gees hul leefstyl bepaal. En wanneer ons Géés-bestuurde mense is, is liefde nie net ‘n sentimentele en emosionele saak nie. Dan is liefde iets wat prakties gedóén daar word daar waar ons elke dag leef. Soms lê hierdie liefdesroeping daarin om daadwerklik iets te doen, ander kere vra dit juis van ons om iets níé te doen nie en níé te sê nie … Ja, soms lê die krag van die liefde juis in die vermoё om … stil te wees.